ПРЕДЛОГ на

Закон за изменување и дополнување на Законот

за пензиското и инвалидското осигурување

Јули, 2018 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Во Република Македонија задолжителното пензиско и инвалидското осигурување како област е уредено со Законот за пензиското и инвалидското осигурување („Службен весник на Република Македонија” број 98/12, 166/12, 15/13, 170/13, 43/14, 44/14, 97/14, 113/14, 160/14, 188/14, 20/15, 61/15, 97/15, 129/15,147/15, 154/15, 173/15, 217/15, 27/16, 120/16, 132/16 и 35/18 ).

II. ЦЕЛИ, НАЧЕЛА И ОСНОВНИ РЕШЕНИЈА

Основна цел на предлог Законот за изменување и дополнување на Законот за пензиското и инвалидското осигурување е обезбедување на социјална сигурност и социјално осигурување на граѓаните. Предложениот текст на законот се заснова на начелата на правото на социјална сигурност и социјално осигурување на граѓаните согласно член 34 од Уставот на Република Македонија, начелото на социјална праведност за осигурениците и корисниците на права од пензиско и инвалидско осигурување и членовите на нивните семејства.

Со предлага во категорија на осигуреници да се опфати и физичкo лицe коe е регистриранo како вршител на самостојна дејност за трговија на мало на тезги и пазари, запишан во регистарот на Комората на трговци на Македонија. Со ова се врши усогласување со Законот за трговија на зелени пазари објавен во „Службен весник на РМ„ бр.11/2018 година. Имено, во овој закон содржани се одредби кои се однесуваат на прием во задолжително социјално осигурување на „Трговец на зелени пазари“ и тоа опфаќа невработено физичко лице што врши трговија на мало на тезги и пазари, физички лица кои се занимаваат со земјоделска дејност, трговци поединци.

Исто така, за категоријата на осигуреници кои работат на работни места на кои стажот на оисгурување се смета со зголемено траење им се овомзожува намалувањето на старосната граница за остварување право на старосна пензија да се врши пропорционално на времето поминато на работа со бенефициран стаж. За категоријата осигуреници кои работат на работни места на кои ефективно поминати 12 месеци стаж на осигурување се смета како стаж на осигурување со зголемено траење на работни места и работи кои се изведуваат под земја им се овозможува да остварат право на старосна пензија и со навршување на 40 години пензиски стаж (маж), односно 35 години пензиски стаж (жена).

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предложените измени и дополнувања на Законот за пензиското и инвалидското осигурување предизвикуваат дополнителни фискални импликации.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Предложените измени и дополнувања на Законот за пензиското и инвалидското осигурување предизвикуваат дополнителни фискални импликации, кои се проценети на 121 милион денари во првата година од имплементација, кои ќе се обезбедат од Буџетот на Република Македонија за 2019 година, односно 235,5 милиони денари во наредните две години.

ЗАКОН

за изменување и дополнување на Законот за пензиското и инвалидското осигурување

Член 1

Во Законот за пензиското и инвалидското осигурување (“Службен весник на Република Македонија” бр. 98/12, 166/12, 15/13, 170/13, 43/14, 44/14, 97/14, 113/14, 160/14, 188/14, 20/15, 27/16, 120/16, 132/16 и 35/18), во член 11 став (1) во точката 14) точката на крајот од реченицата се заменува со сврзникот: „и“.

По точката 14) се додава нова точка 15) која гласи:

„15) физичкo лицe коe е регистриранo како вршител на самостојна дејност за трговија на мало на тезги и пазари, запишан во регистарот на Комората на трговци на Македонија.“

Во ставот (2) по бројот „9“ се додава запирка а зборовите: „и 14“ се заменуваат со зборовите: „14 и 15“.

Член 2

Во член 19 ставот 2 зборовите: „на работни места и работи кои се изведуваат под земја и кој во текот на осигурувањето бил распореден на работи и работни места со различни степени на зголемување на стажот на осигурување“ се бришат.

По ставот 2 се додава нов став (3) кој гласи:

„ Осигуреникот на кого ефективно поминати 12 месеци стаж на осигурување се смета како стаж на осигурување со зголемено траење на работни места и работи кои се изведуваат под земја и кој во текот на осигурувањето бил распореден на работи и работни места со различни степени на зголемување на стажот на осигурување, право на старосна пензија може да оствари со навршување на 40 години пензиски стаж (маж), односно 35 години пензиски стаж (жена).“

Член 3

Во член 31 во ставот (2) по зборовите: „индивидуалните земјоделци“ се додаваат зборовите: „и на физичкo лицe коe е регистриранo како вршител на самостојна дејност за трговија на мало на тезги и пазари “.

Член 4

Во член 38 во ставот (6) по зборовите: „индивидуалниот земјоделец“ се додаваат зборовите: „и на физичкoто лицe коe е регистриранo како вршител на самостојна дејност за трговија на мало на тезги и пазари“.

Член 5

Во член 118 ставот (1) по бројот 14 се додаваат зборовите: „и 15“.

Член 6

Во член 125 став (4) во точката 5) сврзникот: „и“ на крајот од реченицата се заменува со точка и запирка и се додава нова точка 6) која гласи:

„ 6) Комората на трговци на Македонија за лицата од член 11 став (1) точка 15) од овој закон“.

Точката 6) станува точка 7).

Член 7

Во член 160 точката 6) се менува и гласи:

„6) поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS) - најмалку 60 бода  или

 -  АПТИС ( APTIS) – најмалку ниво Б2 (В2).“

Точката 7) се брише.

Член 8

Во член 199 во точката 6) точката на крајот од реченицата се заменува со точка и запирка и се додава нова точка 7) која гласи:

„ 7) Комората на трговци на Македонија за физичкo лицe коe е регистриранo како вршител на самостојна дејност за трговија на мало на тезги и пазари “.

Член 9

Одредбите од член 160 став (1) точка 6 од Законот за пензиското и инвалидското осигурување („Службен весник на Република Македонија” број 98/12, 166/12, 15/13, 170/13, 43/14, 44/14, 97/14, 113/14, 160/14, 188/14, 20/15, 61/15, 97/15, 129/15 ,147/15, 154/15, 173/15, 217/15,27/16, 120/16, 132/16 и 35/18) и одредбите од член 7 од овој закон со кој во член 160 став (1) точката 6 се менува, нема да се применуваат од денот на влегувањето во сила на овој закон до 1 септември 2018 година.

Член 10

Директорот, односно заменик директорот на Фондот на пензиското и инвалидското осигурување на Македонија кој е именуван во периодот од денот на влегувањето во сила на овој закон до 1 септември 2018 година, е должен да го исполни условот за познавање на странски јазик најдоцна во рок од една година од денот на неговото именување.

На директорот, односно заменик директорот на Фондот на пензиското и инвалидското осигурување на Македонија кој нема да го исполни условот за познавање на странски јазик во рокот утврден во став 1 на овој член му престанува мандатот.

Член 11

Се овластува Законодавно - правната комисија на Собранието на Република Македонија да утврди пречистен текст на Законот за пензиското и инвалидското осигурување.

Член 12

Одредбите од членот 2 од овој закон ќе отпочнат да се применуваат од 1 декември 2018 година.

Член 13

Овој закон влегува во сила осмиот ден од денот на објавувањето во „Службен весник на Република Македонија“.

ОБРАЗЛОЖЕНИЕ НА ПРЕДЛОГ-ЗАКОНОТ ЗА ИЗМЕНУВАЊЕ НА ЗАКОНОТ ЗА ПЕНЗИСКОТО И ИНВАЛИДСКОТО ОСИГУРУВАЊЕ:

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ПЕНЗИСКОТО И ИНВАЛИДСКОТО ОСИГУРУВАЊЕ:

Со членот 1 се врши дополнување на постојниот член 11 од Законот за пензиското и инвалидското осигурување, со кои се пропишуваат кои се осигурениците кои се задолжително осигурани со системот на пензиското и инвалидското осигурување. Имено, се додава нова точка 15 со која се дефинира категорија физичкo лицe коe е регистриранo како вршител на самостојна дејност за трговија на мало на тезги и пазари, запишан во регистарот на Комората на трговци на Македонија

Со членот 2 се дополнува постојниот член 19 од Законот. Се предлага за категоријата на осигуреници кои работат на работни места на кои стажот на оисгурување се смета со зголемено тарење им се овомзожува намалувањето на старосната граница за остварување право на старосна пензија да се врши пропорционално на времето поминато на работа со бенефициран стаж.

Со ставот 2 од предложениот член 2 се воведува можност за категоријата осигуреници кои работат на работни места на кои ефективно поминати 12 месеци стаж на осигурување се смета како стаж на осигурување со зголемено траење и тоа на работни места и работи кои се изведуваат под земја да остварат право на старосна пензија со навршување на 40 години пензиски стаж (маж), односно 35 години пензиски стаж (жена).

Со предложените членови 3, 4, 6 и 8 се врши усогласување на постојните одредби од Законот за пензиското и инвалидското осигурување со воведување на категоријата на осигуреник физичкo лицe коe е регистриранo како вршител на самостојна дејност за трговија на зелени пазари.

Со членот 5 се врши дополнување на постојниот член 118 став (1) од Законот во делот на исклучоците од осигуреници кои не се задолжителни членови во капиталното финансирано пензиско осигурување. Имено, покрај индивидуалните земјоделци кои не се задолжителни членови во капитално финансирано пензиско осигурување, се предлга и новата категорија на осигуреник- физички лица кои се регистриранo како вршители на самостојна дејност за трговија на мало на тезги и пазари да не се членови во вториот пензиски столб. Ова од причина дека со Законот за трговија за зелени пазари се уредува основица за плаќање на социјалните придонеси како и за индивидуалните земјоделци, односно 20% од просечната плата во претходната година. Овој износ е значително низок за да се одвојува за вториот пензиски столб и ќе предизвика и ниски износи на принос и пензија од двата пензиски столба.

Со членот 7 се врши измена во условите во однос на степените на познавање на странски јазик за директор и заменик директор на Фондот на пензиското и инвалидското осигурување на Македонија и со истиот се додава АПТИС како еден од испитите за познавање на англиски јазик а исто така се брише условот за положен психолошкиот тест и тест за интегритет.

Со членовите 9 и 10 се определува рокот во кој директорот на Фондот за пензиското и инвалидското осигурување е должен да го исполни условот за познавање на странски јазик.

Со членот 12 се уредува дека остварувањето право на старосна пензија за осигурениците со бенефициран стаж ќе се применува од 1 декември 2018 година.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предлог Законот за изменување и дополнување на Законот за пензиското и инвалидското осигурување содржи одредби кои се меѓусебно поврзани. Истовремено предложените одредби се усогласени со одредбите од Законот за трговија на зелени пазари („Службен весник на РМ“ бр.11/18).

III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Основна цел на предлог Законот за изменување и дополнување на Законот за пензиското и инвалидското осигурување е обезбедување на социјална сигурност и социјално осигурување на граѓаните.

ТЕКСТ НА ОДРЕДБИТЕ НА ЗАКОНОТ ЗА ПЕНЗИСКОТО И ИНВАЛИДСКОТО ОСИГУРУВАЊЕ КОИ СЕ МЕНУВААТ И ДОПОЛНУВААТ

Член 11

(1) Осигуреници со задолжително пензиско и инвалидско осигурување се:

1. работниците во работен однос и со нив, согласно посебни закони, изедначени лица;
2. воен и цивилен персонал согласно со закон;
3. избраните или именуваните носители на јавна и друга функција, ако за вршењето на функцијата примаат плата, односно остваруваат надоместок на плата за вршење на таа функција;
4. државјаните на Република Македонија кои на територијата на Република Македонија се вработени кај странски и меѓународни органи, организации и установи, кај странски дипломатски и конзуларни претставништва или се во лична служба на странски државјани, ако со ратификуван меѓународен договор не е поинаку определено;
5. државјаните на Република Македонија вработени во странство, ако за тоа време не се задолжително осигурени кај странски носител на осигурувањето;
6. државјаните на Република Македонија вработени кај странски работодавач во држава во која се задолжително осигурени, но во која правата од пензиското и инвалидското осигурување, што како права се утврдени со овој закон, не можат да ги остваруваат или не можат да ги користат надвор од таа држава;
7. самовработените лица - физички лица кои вршат самостојна економска дејност или професионална и друга интелектуална услуга од која остваруваат приход, во согласност со закон;
8. физички лица кои вршат дејност а немаат даночна основица;
9. индивудуалните земјоделци– обврзници на данок од доход вршење на земјоделска дејност на кои земјоделската дејност им е единствено занимање ( во натамошниот текст: индивидуалните земјоделци);
10. невработени лица кои примаат паричен надоместок најмногу до навршување на 15 години пензиски стаж;
11. инвалидите на трудот за време на чекање за упатување и за време на професионална рехабилитација и соодветно вработување;
12. самостојните уметници кои со таков статус се здобиле според критериумите согласно со Законот за култура.
13. професионални спортисти кои имаат склучено договор за вработување со професионален спортски клуб.
14. извршен член на одбор на директори, член на управен одбор на трговско друштво, односно управител во трговско друштво доколку не е осигурен по ниеден друг основ.

(2) Начинот на утврдување на својството на осигуреник, образецот на кој се поднесува барањето и потребната документација за лицата од ставот (1) точки 4, 5, 6, 8, 9 и 14 на овој член поблиску се уредува со акт кој го донесува министерот за труд и социјална политика.

Член 19

(1) На осигуреникот на кого стажот на осигурување му се смета со зголемено траење, старосната граница за стекнување право на старосна пензија се намалува зависно од степенот на зголемувањето на стажот, и тоа за по една година.

1. за секои седум години поминати на работни места на кои ефективно поминати 12 месеци се сметаат во стаж на осигурување како 13 месеци;
2. за секои шест години поминати на работни места на кои ефективно поминати 12 месеци се сметаат во стаж на осигурување како 14 месеци;
3. за секои пет години поминати на работни места на кои ефективно поминати 12 месеци се сметаат во стаж на осигурување како 15 месеци;
4. за секои четири години поминати на работни места на кои ефективно поминати 12 месеци се сметаат во стаж на осигурување како 16 месеци;
5. за секои три години и шест месеци поминати на работни места на кои ефективно поминати 12 месеци се сметаат во стаж на осигурување како 17 месеци;
6. за секои три години поминати на работни места на кои ефективно поминати 12 месеци се сметаат во стаж на осигурување како 18 месеци;

(2) На осигуреникот на кого ефективно поминати 12 месеци стаж на осигурување се смета како стаж на осигурување со зголемено траење на работни места и работи кои се изведуваат под земја и кој во текот на осигурувањето бил распореден на работи и работни места со различни степени на зголемување на стажот на осигурување, старосната граница за стекнување право на старосна пензија се намалува за секој период поминат на работно место со одреден степен на зголемување на стажот пропорционално на времето поминато на тоа работно место со намалување на старосната граница од став (1) на овој член. Вкупното намалување на старосната граница се утврдува како збир на пропорционално утврдените намалувања за секој поединечен период.

Член 31

(1) Пензиската основа на работниците во работен однос се утврдува од платите остварени согласно со закон и колективен договор.

(2) Пензиската основа на индивидуалните земјоделци се утврдува од основици на осигурување.

(3) На осигурениците од член 11 став (1) точките 8 и 12 од овој закон, пензиската основа им се утврдува од основиците од кои е пресметуван и уплатуван придонес за пензиското и инвалидското осигурување.

Член 38

(1) Инвалидност постои кога кај осигуреникот, поради промена во здравствената состојба која не може да се отстрани со лекување или со медицинска рехабилитација, работната способност е трајно намалена за повеќе од половина во споредба со физички и психички здрав осигуреник со исто или слично образование и способност.

(2) Инвалидноста од став (1) на овој член се утврдува според следните категории:

1) категорија I –доколку работната способност на осигуреникот е намалена за повеќе од 80% постои трајно губење на работната способност (општа неспособност за работа) и

2) категорија II – доколку работната способност на осигуреникот е намалена за повеќе од 50% а најмногу до 80% (професионална неспособност за работа).

(3) Доколку работната способност на осигуреникот е намалена за 50% во споредба со физички и психички здрав осигуреник со исто или слично образование и способност поради што не може да ги извршува работните задачи со полно работно време, може да работи со скратено работно време или да биде распределен на друга соодветна работа согласно прописите кои се однесуваат на работните односи и колективниот договор.

(4) Инвалидност во смисла на ставовите (1), (2) и (3) на овој член може да настане поради болест, повреда надвор од работа, повреда при работа или професионални болести.

(5) Работите за кои се оценува работната способност на осигуреникот ги опфаќаат сите работи кои одговараат на неговите телесни и психички способности, а се смета дека одговараат на неговите досегашни работи.

(6) Работата за која се оценува работната способност на индивидуалниот земјоделец ја опфаќа работата врз основа на која е задолжително осигурен согласно овој закон.

Член 118

(1) Осигурениците од член 11, со исклучок на точка 9, 14 и членовите 12 и 13 на овој закон, кои прв пат во задолжително пензиско и инвалидско осигурување пристапиле од1 јануари 2003 година, се задолжителни членови на вториот пензиски столб. Осигурениците од Глава VII - Стекнување и остварување на правата на определени категории осигуреници под посебни услови, не се опфаќаат во вториот пензиски столб..

(2) Осигурениците од ставот (1) на овој член поради промена на својството на осигуреник, може само еднаш, по сопствен избор да го отповика утврдениот статус. Ова право осигуреникот може да го изврши најдоцна во рок од една година од настанатата промена.

(3) Осигурениците од Главата VII - Стекнување и остварување на правата на определени категории осигуреници под посебни услови кои се вклучиле во вториот пензиски столб можат, по сопствен избор, да остварат право на пензија од прв столб согласно со членот 34 од овој закон и право на пензија од втор столб согласно со Законот за задолжително капитално финансирано пензиско осигурување или единствено право на пензија од прв столб согласно со закон при што вкупниот износ на средства од нивната индивидуална сметка се пренесува во Фондот за исплата на старосна пензија.

(4) По исклучок од ставовите (1) и (2) на овој член осигуреник до 29 години возраст кој е во работен однос или самовработен со полно работно време и за кој е утврдено ослободување од плаќање на придонесите од задолжително социјално осигурување во период до 12 месеци согласно со Законот за вработувањето и осигурување во случај на невработеност, не е задолжителен член во вториот пензиски столб за тој период.

Член 125

(1) Правата од пензиското и инвалидското осигурување се остваруваат во Фондот.

(2) Фондот е надлежен и кога правата од пензиското и инвалидското осигурување се остваруваат врз основа на ратификувани меѓународни договори.

(3) Право од пензиско и инвалидско осигурување може да оствари лице, кое има својство на осигуреник според овој закон.

(4) Својството на осигуреник се воспоставува врз основа на пријава за осигурување што ја поднесува:

1) работодавачот - за работниците вработени кај него;

2) физичкото лице што врши дејност - сам за себе;

3) индивидуалниот земјоделец – сам за себе;

4) Агенција за вработување на Република Македонија за невработени лица кои примаат паричен надоместок, или се на стручно оспособување односно професионална рехабилитација;

5) лицата од членот 11 став (1) точки 4), 5), 6) и 14) од овој закон;

6) осигуреникот од член 12 од овој закон –сам за себе.

(5) Утврдувањето на својство на осигуреник за лицата од ставот (4) точки 2), 3) и 5) на овој член се врши по поднесно барање.

(6) Образецот на барањето од ставот (5) на овој член и потребната документација за утврдување на својство на осигуреник на лицата од ставот (4) точки 2), 3) и 5) на овој член ги пропишува министерот за труд и социјална политика во согласност со министерот за информатичко општество и администрација.

(7) Својството на осигуреник се стекнува од денот на поднесувањето на барањето за прием во осигурување, односно со денот на уписот во соодветниот регистар, а доколку се исполнети условите најмногу шест месеци наназад од денот на поднесувањето на барањето.

(8) Доколку лицата од ставот (4) точки 2), 3) и 5) на овој член не поднесат пријава, својството на осигуреник го утврдува Фондот по службена должност врз основа на податоци од надлежни институции дека лицата ги исполнуваат условите за утврдување на својство на осигуреник, во рок од 15 дена од денот на добивањето на податоците.

Член 160

(1) За директор, односно заменик директор на Фондот се именува домашно физичко лице кое ги исполнува следниве услови:

1) е државјанин на Република Македонија;

2) во моментот на изборот со правосилна судска пресуда не му е изречена казна или прекршочна санкција забрана за вршење на професија, дејност или должност;

3) има завршено високо образование со стекнати најмалку 240 кредити според ЕКТС или завршен VII/1 степен;

4) има минимум пет години работно искуство од областа на правото, финансиите, економијата и пензиското осигурување;

5) ќе понуди најквалитетна програма за работа на Фондот;

6) поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS) - најмалку 60 бода и

7) има положено психолошки тест и тест за интегритет.

Член 199

(1) Пријавите со податоци за воспоставување и водење на матичната евиденција ги доставуваат обврзниците за пријавување на податоци:

1. работодавачите - за работниците вработени кај нив ;

2. самовработените лица - сами за себе и за вработените кај нив;

3. индивидуалните земјоделци - сами за себе;

4. државните институции, органи или организатори кои имаат законска обврска да пријават податоци за осигурениците во пензиско и инвалидско осигурување;

5. стечајните управители за осигурениците кои биле вработени кај работодавачи за кои се води стечајна постапка;

6. лицата од членот 11 став (1) точки 4, 5, 6, 8, 9 и 14 од овој закон - сами за себе.